BERETNING FRA KOMMISSIONEN TIL EUROPA-PARLAMENTET OG RÅDET

Årsrapport om fremskridt, der er opnået af de fælles teknologiinitiativers fællesforetagender i 2009

1. INDLEDNING

Den årlige rapport om de fremskridt, som de fælles teknologiinitiativers fællesforetagender (i det følgende benævnt ”FTI-FF”) har opnået udarbejdes i henhold til artikel 11, stk. 1, i de enkelte rådsforordninger, der opretter hver enkelt fællesforetagende[1]:

”Kommissionen forelægger Europa-Parlamentet og Rådet en årlig rapport over de fremskridt, som fællesforetagendet for [navnet på fællesforetagendet] har opnået. Rapporten skal indeholde detaljerede oplysninger om gennemførelsen, bl.a. antallet af forelagte forslag, antallet af imødekomne forslag, deltagertype, herunder SMV’er, og landestatistikker.”

Drejer det sig om Clean Sky, tilføjes der i artikel 11, stk. 1, i Rådets forordning 2008/71/EF[2] ligeledes:

”Denne årlige rapport vil især, hvor det er relevant, indeholde de vurderingsresultater, der er opnået ved hjælp af det teknologiske evalueringsværktøj, der er omhandlet i artikel 8, stk. 1, i vedtægterne.”

Denne er den anden rapport om fremskridt, der er opnået af disse FTI-FF. Den ledsages af et arbejdsdokument fra Kommissionens tjenestegrene med de væsentligste statistiske oplysninger om FTI-FF’s forskningsaktiviteter i 2009.

2. FREMSKRIDT I 2009

2.1. FORBEREDENDE FORANSTALTNINGER

Der blev i 2009 gjort yderligere forberedelser til oprettelsen af FTI-FF, navnlig med hensyn til de finansielle bestemmelser for FTI, kravene om et regnskabssystem, stillingsfortegnelsesplaner, gennemførelsesbestemmelser for personalevedtægterne, personaleudvælgelsesprocedurer og især udnævnelsen af de fire administrerende direktører, FF-tilskudsaftalemodelen, modellen til den generelle finansieringsaftale mellem Kommissionen og FF, dokumentationen til indkaldelserne af forslag, rammebestemmelser for den interne kontrol af FF samt værtsaftalen med de belgiske myndigheder. FTI-FF blev placeret i COVE-bygningen i Bruxelles.

I efteråret 2009 opnåede IMI (innovative lægemidler), Clean Sky og ARTEMIS operationel kapacitet til at gennemføre deres budget (også kaldet ”autonomi”). Disse FTI-FF arbejder nu uden Kommissionens direkte medvirken i det daglige arbejde.

2.2. FORSKNINGSFINANSIERING

Alle FF iværksatte indkaldelser af forslag i 2009. ARTEMIS offentliggjorde den anden indkaldelse af forslag den 5.3.2009 og ENIAC den 19.3.2009. Clean Sky offentliggjorde indkaldelse om partnere den 15.6.2009 og den 25.11.2009. Brændselscelle- og brintteknologier (BCB) offentliggjorde den anden indkaldelse af forslag den 2.7.2009, og IMI offentliggjorde sin anden indkaldelse af forslag den 27.11.2009. Der er i det ledsagende arbejdsdokument fra Kommissionens tjenestegrene detaljerede oplysninger om disse indkaldelser.

2.3. VURDERINGSRESULTATER OPNÅET VED HJÆLP AF DET TEKNOLOGISKE EVALUERINGSVÆRKTØJ OMHANDLET I ARTIKEL 8, STK. 1, I CLEAN SKY-VEDTÆGTERNE

I 2009 gav det teknologiske evalueringsværktøj ingen vurderingsresultater, da værktøjets forskellige bestanddele stadig var i færd med at blive integreret. Der er til 2010 planlagt en kalibrering, der omfatter miljøvirkningerne af den nuværende luftfartøjsgeneration, der skal give et benchmark til fremtidig sammenligning med henblik på en præcisering af Clean Sky’s miljømål.

3. AKTIVITETER I 2010 OG HEREFTER

FTI-FF spillede i 2010 fortsat rollen med at give det europæiske forskningslandskab form og integrere industriforskning i deres områder.

I 2010 gav Kommissionen autonomi til de sidste to FTI-FF, nemlig ENIAC og BCB. Det betød afslutningen på Kommissionens medvirken i forberedelsesperioderne for de FTI-FF, der er iværksat under det syvende rammeprogram for forskning, teknologisk udvikling og demonstration.

Kommissionen lancerede i 2010 øvelsen i forbindelse med de første foreløbige evalueringer af FTI-FF i henhold til artikel 11, stk. 2, i Rådets forordning om oprettelse af hvert enkelt FTI-FF. Disse foreløbige evalueringer blev foretaget af Kommissionen med hjælp fra uafhængige eksperter og drejede sig om kvalitet og effektivitet såvel som fremskridt i retning af de fastsatte mål. Konklusionerne af disse foreløbige evalueringer meddeles senere til Parlamentet og Rådet og vil blive ledsaget af Kommissionens bemærkninger og i givet fald foranstaltninger til at ændre FTI-FF’s regelsæt.

4. YDERLIGERE OPLYSNINGER

Der er yderligere oplysninger på http://cordis.europa.eu/fp7/jtis/home_en.html, hvor der er en særskilt indgang til hver enkelt netsted for de forskellige fællesforetagender.

[1] De fem FTI’er er: Initiativet om innovative lægemidler (IMI) (støtter udviklingen af ny viden, værktøjer og metoder til nye lægemidler, Rådets forordning nr. 2008/73/EF, http://imi.europa.eu), Clean Sky (søger at øge den europæiske luftfartsindustris konkurrenceevne og samtidig mindske emissioner og støj, Rådets forordning nr. 2008/71/EF, http://www.cleansky.eu), Brændselsceller og brint (BCB) (fremskynde udviklingen og udbredelsen af brændselscelle- og brintteknologier, Rådets forordning nr. 2008/521/EF, http://www.fch-ju.eu), ARTEMIS (om indlejrede computersystemer, Rådets forordning nr. 2008/74/EF, http://www.artemis-ju.eu), ENIAC (der sigter mod et højt niveau af formindskelse, der er nødvendig for den næste generation af nanoelektroniske komponenter, Rådets forordning nr. 2008/72/EF, www.eniac.eu).

[2] EUT L 30 af 4.2.2008, s. 1, og berigtigelsen i EUT L 220 af 15.8.2008, s. 35.